《挽文文山》
宋代·邓剡

忆公泪悬河，九地无处泻。
想公骑赤龙，请命苍梧野。
世人醉生死，翻笑独醒者。
焉知千载英，精爽皎不夜。
义士无废兴，时运有代谢。
念昔丧乱初，公骑使君马。
奋袂起勤王，忼慨泪盈把。
须臾三万众，如自九天下。
灯棋书檄交，笑语杂悲咤。
捧土障洪河，一绳维大厦。
至哉朝宗性，百折终不舍。
身北冠自南，血碧心肯化。
颜钩凛忠劲，杜诗蔚骚雅。
晋阳骨肉冤，东市刀兵解。
精诚揭天日，气魄动夷夏。
丈夫如此何，一死尤足怕。
田横老宾客，白发馀息假。
有时梦岩电，意悟当飘洒。
非无中丞传，杀青自谁写。
魂归哀江南，千秋俎乡社。

作者简介：邓剡（1232-1303），字光荐，又字中甫，号中斋。庐陵人（今江西省吉安县永阳镇邓家村）。南宋末年爱国诗人、词作家，第一个为文天祥作传的人。他与文天祥、刘辰翁是白鹭洲书院的同学。